## Ivace+i Energia amplia en 48,6 milions d’euros el pressupost de les ajudes a la compra de vehicles elèctrics i punts de recàrrega

*** L’objectiu és cobrir amb garanties les sol·licituds que es realitzen fins a la finalització del programa Moves III, prevista per al 31 de desembre de 2025
* Fins hui s’han concedit 136,5 milions d’euros per a donar suport a la compra de més de 24.700 vehicles elèctrics i 11.700 punts de recàrrega**

L’Institut Valencià de Competitivitat i Innovació (Ivace+i), dependent de la Conselleria d’Indústria, Turisme, Innovació i Comerç, ha ampliat en 50 milions d’euros el programa Moves III per a reforçar les ajudes als vehicles elèctrics en la Comunitat Valenciana, després de la sol·licitud realitzada a l’Institut per a la Diversificació i Estalvi de l’Energia (IDAE).

D’esta quantitat, 33,39 milions d’euros es destinaran a facilitar la compra de vehicles elèctrics i els 15,17 milions d’euros restants es destinaran a subvencionar la instal·lació de punts de recàrrega. Tal com ha explicat la consellera Marián Cano, amb esta ampliació, Ivace+i “vol garantir poder atendre les sol·licituds que es reben fins a la finalització del termini, que després de la seua prolongació, està prevista per al 31 de desembre de 2025”.

La consellera ha incidit en la necessitat de dur a terme “polítiques actives en favor de la mobilitat sostenible”, ja que el sector transport, és el major consumidor d’energia i avançar cap a una mobilitat elèctrica “és crucial per a aconseguir la descarbonització de l’economia”.

Cal destacar que a través del programa Moves III, Ivace+i Energia atorga ajudes econòmiques de 7.000 euros per als particulars, autònoms i entitats que adquirisquen vehicles elèctrics purs i de 5.000 euros per als híbrids endollables. Per a la instal·lació de punts de recàrrega l’ajuda varia però pot arribar fins al 70 % del cost en alguns casos.

**Més de 24.700 vehicles que reben ajudes**

En este sentit, la titular d’Indústria ha subratllat que fins hui Ivace+ i Energia ja ha concedit ajudes per un valor pròxim a 100,4 milions d’euros per a donar suport a la compra de més de 24.700 vehicles elèctrics. A més, s’han destinat 36,1 milions d’euros per a donar suport a la implantació de prop d’11.700 punts de recàrrega.

Per a accedir a les ajudes, han de posar-se en contacte amb algun dels concessionaris o punts de venda adherits al programa; estos seran els qui tramitaran telemàticament les ajudes.

Les quanties varien en funció del tipus de vehicle, del sol·licitant (particulars autònoms i entitats, pimes o gran empresa) i de si hi ha o no desballestament d’un vehicle antic. Per als particulars, en el cas que no es desballeste un vehicle, les ajudes per a la compra d’un vehicle elèctric pur ascendiran fins als 4.500 euros i 2.500 per als endollables.

En el cas de les motocicletes elèctriques, l’incentiu pot arribar als 1.300 euros amb desballestament i de 1.100 euros sense enviar un vehicle al desballestament.

El preu del vehicle elèctric no podrà excedir els 45.000 euros, a excepció dels models elèctrics de huit o nou places, els quals podran arribar als 53.000 euros. En el cas de les motos elèctriques, el seu preu no podrà sobrepassar els 10.000 euros.

Així mateix, la compra de furgonetes elèctriques per part dels professionals autònoms, se subvencionarà amb fins a 9.000 euros en el cas que l’usuari desballeste el seu vell vehicle i amb fins a 7.000 en el cas que no ho faça.

A més, el programa Moves III proporciona ajudes d’un 10 % addicional a actuacions en municipis de menys de 5.000 habitants tant per a la instal·lació d’infraestructures de recàrrega en estos territoris com per a la compra de vehicles per part de persones que estiguen empadronades en estos. També dota amb un 10 % extra l’ajuda que reben les persones amb mobilitat reduïda.

**Ajudes als punts de recàrrega**

Ivace+i Energia també subvenciona la implantació d’infraestructura recàrrega de vehicles elèctrics per adquisició directa, incloent per a comunitats de propietaris la preinstal·lació elèctrica per a recàrrega. Per a la instal·lació de punts de recàrrega l’ajuda varia però pot arribar fins al 70 % del cost en alguns casos.

D’esta manera, fins al 31 de desembre de 2025 es pot sol·licitar ajuda per a la instal·lació d’un punt de recàrrega de qualsevol potència d’ús privat en sector residencial, incloses les vivendes unifamiliars, d’ús públic en sector no residencial (aparcaments públics, hotels, centres comercials, universitats, hospitals, polígons industrials, centres esportius, etc.).

També es dona suport a l’ús privat tant en zones d’estacionament d’empreses privades i públiques, per a donar servici a la seua pròpia flota, com en zones d’estacionament d’empreses privades i públiques, per a donar servici als seus treballadors i clients.

Així mateix, se subvencionen els punts de recàrrega d’ús públic en via pública, eixos viaris urbans i interurbans i en la xarxa de carreteres, i és d’especial interés la infraestructura de recàrrega en estacions de servici i gasolineres.

A més, en el cas de comunitats de propietaris, se subvencionen les canalitzacions necessàries per a disposar de la preinstal·lació elèctrica i de servici de comunicacions per a dotar de recàrrega intel·ligent la recàrrega vinculada de vehicle elèctric.

Una de les barreres que hi ha per a l’electrificació del transport és l’escassa infraestructura de recàrrega per a vehicle elèctric i, per tant, es fa necessari establir un programa d’incentius que permeta un desplegament d’esta infraestructura en tot el nostre territori.

Fecha: 22/12/2025